Научни трудове на УНСС е рецензирано научно издание на Университета за национално и световно стопанство, София. Съдържанието на сборника е на английски и на български език и включва резултати от научни изследвания – студии, статии, научни съобщения, доклади от международни и национални конференции и др. Научни трудове на УНСС публикува само оригинални авторски разработки, които не са публикувани вече или не са подадени едновременно на друго място. Редакцията извършва електронна проверка за уникалност на публикациите. Ръкописите се изготвят и подават в съответствие с изискванията на Редакционния съвет на изданието. Рецензирането на студиите и статиите се извършва в съответствие със стандартите за оценка на постъпващите ръкописи чрез системата на двойносляпа проверка. Научен профил Научни трудове на УНСС публикува резултати от научни изследвания по икономика, администрация и управление, право, политически науки и в свързаните с тях области.
Иновативност на неголемите Европейски страни – изводи за България
Настоящата студия представлява изследване на иновативността на неголемите европейски страни (Австрия, Белгия, България, Дания, Ирландия, Нидерландия, Финландия, Швейцария и Швеция) по показателите и стълбовете на Общия иновационен индекс. На този фон е направена съпоставка с равнището на иновативност с ЕС, САЩ и Япония.Студията е структурирана в три части с увод и заключение.В първата част се представят общите условия и предпоставките за създаване на среда за иновационна активност на входа на националната иновационна система, които осигуряват положителни резултати на изхода от нейното функциониране.Във втората част се анализира иновационната активност на неголемите европейски страни по показателите на Общия иновационен индекс, групирани в три стълба – Възможности (за иновации), Фирмена активност и Изходящи. Данните за България са изведени самостоятелно, за да се откроят създадените предпоставки в страната в сравнение с другите държави.В третата част се съпоставя иновационната активност на неголемите европейски страни с тази на ЕС, САЩ и Япония по динамика в иновационната дейност, разлика и ръст/спад в иновативността. Прави се класиране, групиране и позициониране на страните по иновативност. За да се покаже състоянието и мястото на България, показателите за страната са изведени самостоятелно.Резултатите от изследването показват, че включените в него страни са създали условия за висока иновационна активност и са на водещи позиции по иновативност в ЕС и света. Въз основа на показаните тенденции студията завършва със заключение, в което се правят изводи и препоръки за възможните мерки в държавната иновационна политика на Република България с оглед успешното преодоляване на изоставането по иновативност на икономиката на страната от другите държави.
Авторски права (c) 2011 Научни трудове на УНСС
Системата за управление на човешките ресурси – структура, функции, перспективи
Днес човешките ресурси са признати за най-ценния ресурс, гарантиращ конкурентоспособността на организациите, техния растеж и устойчиво развитие. И в периоди на промени и кризи човешките ресурси с техните компетенции и ангажимент могат да подпомогнат бизнеса при търсене на нови стратегии за развитие на организациите.Управлението на човешките ресурси предполага стратегия и политика за развитието им, интегрирана с тази на бизнеса. Тази интеграция подпомага баланса на интересите между участниците при изпълнение на организационните цели.На практика управлението на човешките ресурси се постига чрез осъществяване на различни дейности, обединени в системата Ч.Р. Тези дейности са обект на изследване в българската практика. Резултатите от него са посочени в последния параграф на студията.Реалното управление на системата Ч.Р. в различните по размер и специфика предприятия изисква много знания и отговорност за реализирането му, съобразно добрите практики в това отношение. Мениджмънтът на организациите се нуждае от опит, последователност, воля и отговорност на действията в УЧР за гарантиране на просперитета им.
Информационно осигуряване при приложение на методи за оценка на администрирането на приходите на общините
В студията се разглеждат въпросите на информационното осигуряване при приложение на различни оценъчни методи в процеса на администриране приходите на общините. Характеризират се известни в теорията и практиката методи за оценка и се извършва сравнителен анализ между тях като основа за определяне на източниците на данни. На тази основа съответно се предлагат показатели и системи от теглови коефициенти, необходими за оценка на администрирането на приходите на общините. Наред с това се поставят и въпросите за определяне на извадка от общини, върху които да се приложат оценъчните методи. Експерименталните резултати показват, че анкетното проучване е възможен източник на данни и е подходящ при извършването на сравнителни анализи и откриването на връзки и зависимости.
Политическите партии в практиката на Конституционния съд на Република България
Настоящата студия има за цел да обоснове и анализира политологичните аспекти в практиката на Конституционния съд относно контрола за конституционност на политическите партии в България. Тя е положена и реализирана в по-общия контекст на отношенията между политика и право, които в изследването се интерпретират през призмата на идейното зараждане и развитие на конституционализма и политическите партии. Контролът за конституционност на партиите е ново и слабо изследвано явление в българската демократична практика. Аргументирано е доказано, че освен юридически, той има и политически измерения, което позволява да бъде изследван не само от позициите на конституционното право, но и на политическата наука.Политологичният анализ на юриспруденцията в българската практика показва различната пропорция и взаимно влияние между политическите елементи и правните основния при преценката за конституционосъобразността на партиите. Той дава възможност да се разкрие степента, в която Конституционният съд неутрализира или допълва с политически аспекти и измерения своите решения на юрисдикционна основа.
Етичните кодекси в управленското консултиране: теоретични основи и национална практика
В разработката предмет на анализ е етичната регулация на поведението в професията на консултанта по управление, която интензивно се налага у нас. Ролята на консултанта като посредник в осъществяването на дадена услуга е с различни професионални и морални отговорности. Осмислянето на етичните аспекти на тази професионалната дейност е част от нейното утвърждаване. Наличието на професионално обединение на работещите в областта, както и на кодекс за професионално поведение и/или етика са основни характеристики на професията. Качеството и обхватът на този етичен кодекс са мяра за нивото на нейното развитие. Изследването доказва, че съществуващият кодекс на консултантската гилдия по управление в България не регулира пълноценно професионалното поведение на консултантите. До голяма степен той е формален, неефективен и характеризира началния етап на формиране и развитие на професията.
Размит модел за обща оценка и анализ на финансовото състояние на предприятието
Изследването е посветено на проблемите, свързани с разработването на комплексна оценка и анализ на финансовото състояние на предприятието. Анализирани са недостатъците на традиционната методика по отношение на динамиката на икономическата среда и неопределеността в експертните мнения. Показана е критичната нужда от иновативни подходи, вземащи под внимание потребителските предпочитания и сложността на управленските решения. Предложен е размит модел за оценка и анализ на финансовата позиция на предприятието. Посредством инструментариума на размитата логика се оценяват критериите Собствен оборотен капитал и Капиталова структура, като ключови характеристики на финансовото състояние. По този начин се преодоляват важни ограничения на традиционната методика на анализа. Усъвършенства се комплексността на представата за финансовото състояние и се създава по-мащабна основа за факторен анализ. С помощта на инструменти за моделиране и симулиране е разработен контролен пример. В процеса на работа научният колектив е преминал през всички етапи от жизнения цикъл на една сложна система, като се започне от ранните етапи на проучването и системния анализ и се завърши с реализацията и тестването.
Българска търговско-промишлена палата. Традиции, съвременни предизвикателства и постижения (1895 – 2010 г.)
Българската търговско-промишлена палата е една от най-старите стопански институции в България. От създаването й в края на ХІХ в. до днес тя преминава през различни етапи като претърпява последователна промяна в статута, наименованието и вътрешната структура под влияние на протичащите вътрешнополитическите и икономически процеси в страната. През десетилетията, независимо от организационните трансформации БТПП, запазва своята институционална идентичност. Съхранява и отстоява ролята си на важен фактор в икономическия живот, обвързвайки цялостната дейност, която се води на регионално, национално и международно равнище, с интересите на българските производители, търговци и предприемачи. Палатата е надежден стопанско-информационен център, мащабен професионално-образователен фактор, добър браншови организатор. Заедно с това, като надпартийна институция, БТПП остава ефективен партньор на централната и местната власт в областта на стопанското законодателство, в разработването на антикризисни програми, в сферата на европейската интеграция.
Еволюция на теориите за международното разделение на труда: методологически аспекти
Настоящата студия е посветена на изследването на историческото развитие на теориите за международното разделение на труда. На преден план са изведени методологическите аспекти на теориите. Обособени са три основни етапа в развитието на теориите за международното разделение на труда, определени съответно като етап на класическата теория за сравнителните преимущества, етап на неокласическата теория за факторните пропорции и етап на алтернативните теории за международното разделение на труда.Анализът логически води до извода за съчетаването на елементи на приемственост и обновление в процеса на развитието на теориите за международното разделение на труда. При отсъствието на единна (универсална) теория за международното разделение на труда неговата съвременна структура може да бъде адекватно обяснена чрез конструирането на сложни интегрирани модели, в които намират място методологически принципи, присъщи на различни теоретични конструкции.Съвременните теории за международното разделение на труда кореспондират с широк кръг други икономически и социални теории, което отразява многостранните ефекти на международното разделение на труда в условията на икономическата глобализация.
Феноменът „време“ и неговите измерения (Опит за психологически анализ)
Философското осмисляне на моделите на времето се характеризира с дълъг и сложен път на интерпретация на познавателна дейност на личността, формиране на темпоралната картина на света и ориентация на човека във времето.Разглеждат се основните модели на времето: първия, известен във филогенезата – митологичното; преминава се към другите модели – циклическото, осевото, линейното, екзистенциалното време; феноменът „смесване“ или „съ-съществуване на времената“, предизвикан от друг пространствен модел – нелинейното или разклоненото време. Изследва се „сътворението“ на социалното време като част от антропоцентричното време, неговото осмисляне и размиването на границите му.Психологическото време отразява в психиката на личността времевите отношения между неговите жизнени събития, т. е., човекът с живота и събитията в него изгражда жизненото време и го разчита като едновременност, последователност, продължителност на събитията и процесите, скорост и принадлежност към настоящето, миналото или бъдещето. Към тези рефлексии на времето се добавят изживяванията на компресираност, прекъснатост и непрекъснатост, ограниченост и неограниченост, на осъзнаване и оценка на възрастта, представите за живота и смъртта, представите за вероятната продължителност на живота и връзката на собствения живот с живота на предишните и бъдещите поколения, както и на цялото човечество.
Връзка и взаимодействие между управлението на проекти и бизнес стратегията на организацията
В студията се изследва връзката и взаимодействието между управлението на проекти и бизнес стратегията на организацията. На базата на проучване на научно-приложните разработки в тази област се изяснява същността на двустранното влияние между управлението на проекти и бизнес стратегията. Разгледан е начинът, по който управлението на проекти може да съответства на стратегическите изисквания, които организацията е определила, както и обратното въздействие, което проектът в процеса на неговото изпълнение може да окаже върху предприета бизнес стратегия.Изследването съсредоточава вниманието върху детайлния процес за постигане на връзка и взаимодействие между управлението на проекти и бизнес стратегията, включващ стратегическо планиране, управление на портфолио от проекти и управление на проектния цикъл. Обосновава се определящата роля на управлението на портфолиото от проекти като опосредстващ, междинен процес за осъществяване на връзка и взаимодействие между управлението на проекти и бизнес стратегията на организацията. Акцентира се върху използването на стратегическите инструменти в управлението на портфолиото от проекти: стратегическия подход за селектиране на проекти; многоетапния процес за оценка на проектите и тяхното приоритизиране, както и извършването на периодична оценка на съответствието между управлението на портфолиото от проекти и бизнес стратегията на организацията.
Методите на амортизация в българските индустриални фирми – възможности и решения
В студията са разгледани редица въпроси относно методите на амортизация. Тези методи оказват значително влияние върху редица аспекти на стопанската дейност на индустриалните фирми. Проблематиката е структурирана в две части. Първата част е посветена на амортизацията и методите на амортизация в българската нормативна уредба и в международните счетоводни стандарти. Във втората част се отделя внимание на избора на методи на амортизация с оглед целите на фирмата и влиянието на тези методи върху ефективността на база разходи и рентабилността на база разходи. Освен това в разработката са включени редица таблици и схеми.Студията ще представлява интерес за преподаватели, студенти и експерти, работещи в практиката.
Оценяване на постиженията на центровете на отговорности в организацията
Целта на студията е да се разработят концептуалните, методологическите и методическите основи на модел за оценяване на постиженията на центровете на отговорности в бюджетното управление на организацията. Моделът се основава на предположението, че бюджетните отклонения на центровете на отговорности са с размит характер в математическо отношение, както и на комплексен инструментариум, включващ инструменти от съвременни направления в управленската наука и приложната математика – като управленската теория на измерването, теорията на размитите множества и теорията на размитата логика.Обектът на студията са центровете на отговорности от организациите (стопански и нестопански), които функционират в неопределена и стабилна/динамична среда и чиито бюджетни отклонения се описват с размити числа/размити подмножества. Подходът на автора на студията включва трансформация на: 1) бюджетните отклонения, представени с размити подмножества в бюджетни отклонения, описани с размити числа и 2) качествени скали и оценки за входящите за модела променливи в резултативни оценки за постиженията на центровете, описани качествено и количествено.Студията е структурирана в три части. В част първа са представени предпоставките за разработване на проблема и авторската концепция за оценяване на постиженията на центровете на отговорности в бюджетното управление. Аргументиран е изборът на инструменти за използваната методика. Част втора съдържа методика за оценяване на постиженията на центровете на отговорности в неопределена среда. В част трета е илюстрирано приложението на авторската методика за оценяване на постиженията на центровете на отговорности. Апробацията е в четири варианта за център на разходи, функциониращ в неопределена среда. Анализирани са резултатите от апробацията.Резултатите от апробацията показват, че методиката е приложима в практиката за всички организации (стопански и нестопански), за всеки тип среда (неопределена, стабилна и динамична) и бюджетни отклонения на центровете на отговорности, описани с размити подмножества или размити числа.
Настоящата студия е резултат на проучване и анализ на актуалното състояние на проблемни направления на застрахователния пазар съобразно застрахователния интерес на застрахования. В студията – в това отношение, акцентът е насочен към три основни сфери от тази съществена проблематика.В първата част конкретно се разглежда принципната необходимост от застраховане за застрахования, която се конкретизира чрез най-популярните застраховки в областта на общото застраховане и по принцип в животозастраховането.На следващо място съществено внимание се отделя на самото сключване на най-практикуваните застраховки на нашия пазар, т.е. застраховките от областта на автомобилното застраховане и пожарозастраховането. Счита се, че правилното сключване на застраховката е гаранция за безпроблемно за застрахования уреждане на негови щети.В заключителната част на студията се третира изключително и винаги актуалната темаза уреждането на щетите (ликвидационната дейност на застрахователя) при общото застраховане. В тази част по-скоро се отделя внимание на конкретните констатации, слабости и проблеми при уреждането на щетите. Разбира се, в това отношение са формулирани значими конкретни мнения и препоръки с практическа насоченост, т.е. с цел подобряване на ликвидационната дейност на нашия застрахователен пазар.
Авторски права (c) 2010 Научни трудове на УНСС
Систематизация на основните подходи за стратегически конкурентни предимства в управлението на бизнеса
В условията на силно конкурентни и отворени пазари поддържането на системно предимство спрямо другите в бизнеса е изключително трудна задача и това е по възможностите на лидерите в съответния сектор. Във връзка с това в студията се прави опит да бъдат разкрити основните понятия и подходи, разглеждащи стратегическото превъзходство на едни бизнес организации над други; да се сравнят и обобщят тези подходи; да се посочат възможностите за тяхната адаптация за специфичните български условия. Последователно се разкриват особеностите на стратегическите конкурентни предимства. Чрез фактора време се оценява динамиката на средата: риск, печалба и превъзходство в дейността. Изяснява се същността и особеностите на съвременните мрежови организации, динамиката на връзката им с елементите на външната среда и начинът на взаимовръзка с управлението на вътрешнофирмените ресурси. На тази основа се извежда матрица на взаимодействието, която се представя като "обобщен модел на стратегическото управление", чрез който може да се формира и поддържа стратегическото превъзходство.
Сравнителна ретроспекция на концепциите за гражданското общество
Студията разработва тезата, че динамичното възвръщане на обществената сцена в България след 1989 г. на различни граждански организации и структури прави актуално изработването на концептуална рамка за тяхното изследване. Като първи етап в текста е направена ретроспекция на концепциите за гражданското общество от древността до наши дни. Изследвани са техните граници и вижданията за връзките държава – бизнес – граждани – гражданско общество.
Значение на векторния критерий за усъвършенстване на правилото за публичен избор
Основна цел на изследването е очертаване на насоки за постигане на Парето-подобрение чрез усъвършенстването на правилото за публичен избор. Предложението за усъвършенстване е политическите алтернативи да бъдат избирани не въз основа на единен критерий (както досега – най-често равнище на бюджет или количество публично благо), а въз основа на няколко приоритетни критерия (т. нар. векторен критерий). Това ще преодолее сериозния недостатък на съществуващата рутинна процедура, в която гласоподавателят се сблъсква с политически алтернативи, предизвикващи противоречивост в оценките му. Правилно дефинираните характеристики на политическите платформи в съответствие със спецификата на обществените предпочитания ще намали политическите външни разходи и ще настъпят подобрения по Парето. За целта се търси представяне на отделните признаци на политическите платформи с концепциите на характeристичната теория, развита от Келвин Ланкастър. Разгледани са основните съществуващи методи за решение на многокритериални задачи. Като вариант е предложен методът на линейната скаларизация.
Динамика на плодовитастта на жените в Австрия, България и Чехия – 1985-2008 година
Тоталният коефициент на плодовитост – като синтетичен измерител, помага да се установи равнището на плодовитост на жените за даден момент и проследяването на главното в нейната динамика. Информацията, която предоставя този измерител, е ценна, но както всеки обобщаващ измерител, така и той не разкрива механизма на формирането на неговата стойност.Когато целта е да се установят промените, настъпващи в репродуктивното поведение на жените, факторните въздействия, които обуславят тези промени, различията в поведението на жените от различни поколения, са необходими и други средства за анализ. По-точно – необходими са допълнителни средства, които позволяват разкриването на механизма на формиране на дадено равнище на плодовитост. Един от възможните подходи за решаване на подобна задача е изследването на разпределенията на повъзрастовите коефициенти на плодовитост.В настоящата работа е проведен анализ на динамиката на плодовитостта на жените в родилна възраст в Австрия, България и Чехия през периода 1985-2008 година. Изследването е осъществено както с тоталния коефициент на плодовитост, така и чрез изучаване динамиката на разпределенията на повъзрастовите коефициенти на плодовитост. По-конкретно, изследвани са промените в стойностите на редиците, състоящи се от средната възраст, стандартното отклонение, коефициентите на асиметрия и ексцес.Извършеният сравнителен анализ позволява да се определи общото в характера на измененията, които се осъществяват в репродуктивното поведение на жените в Австрия, България и Чехия, както и да се разкрият различията в скоростта и размера на тези промени през последните 20 години.Изследването позволява да се оцени ефектът от процеса на трансформация в България и Чехия, започнал през 90-те години на ХХ век, върху промяната във възпроизводствения модел на жените.
Релокализирането на западноевропейски предприятия в българия (резултати от анкетно проучване сред чуждестранните инвеститори)
В студията са представени резултатите от проведено анкетно проучване сред представителна извадка от фирми на чуждестранни инвеститори от Западна Европа в България. Целта на изследването е да се проучат мненията и преценките на чуждестранните инвес­титори относно дейността на техните фирми в България. По-конкретно търсени са отговори на въпроси, свързани с: мотивацията на чуждестранните инвести­тори да локализират своята дейност в България, стратегиите за навлизане на българския пазар, идентифициране на типовете чуждестранни инвеститори в България, междуфирмените отношения на чуждестранните инвеститори и местните предприятия партньори – техни клиенти и доставчици, и др.В първата част на изследването са представени някои основни постановки на доминиращи теории за чуждестранните инвестиции, а втората част е изцяло емпирична и в нея са търсени отговори на поставените по-горе въпроси.
Участие на заетите в обучения – сравнителни характеристики и сегментирани групи
Непрекъснатото обогатяване на знанията и уменията на заетите трябва да се анализира както от гледна точка на ефективността, така и от позициите на принципа за осигуряване на справедлив достъп и обхващане на по-широк кръг лица в разнообразни форми за учене по време на заетост. Проблемът за относително ниските равнища на участие в обучения на определени групи заети лица в изследванията се анализира в контекста на основните изводи на теорията за сегментацията на трудовите пазари, в която се обясняват спецификите на сегментираните групи. Един от основните фактори за намаляване на тези групи на трудовия пазар е усъвършенстване на знанията и уменията на заетите чрез разнообразни методи в процеса на работата. Във връзка с това в рамките на настоящото изследване се отделя специално внимание за анализ на диференциацията на участието в обучения на определени групи заети в зависимост от тяхното образователно равнище, принадлежност към определена професионална група, вид на договорните отношения с работодателя, работно време и възраст.Основната цел на настоящата студия е да се характеризира участието на заетите в България в обучения на фона на тези процеси в останалите страни от Европейския съюз и общността като цяло. При това се отделя специално място за анализ на участието в обучения на определени групи, които се отличават с относително ниски нива на включване както във формални, така и в неформални обучения: заети с основно и по-ниско образование, работещи по гъвкави форми на заетост и лица от високите възрастови групи.
Разбирането, че брандингът (изграждането на бранд) трябва да бъде основният организационен принцип на съвременния бизнес рядко бива оспорвано (поне явно) в академичната литература. В областта на бизнеса то също среща силна поддръжка. Защо тогава в регулярната бизнес практика са повече случаите на хаотичен брандинг, на спонтанни, некоординирани брандинг инициативи, на брандинг процеси без концептуална платформа, която да ги поддържа и т.н.?В настоящата работа се отстоява разбирането, че основната причина за това състояние на нещата е липсата на систематизация и таксономия на моделите за брандинг. Под модели за брандинг (брандинг модели) разбирам (1) начина,, по който се схваща брандът като социален, икономически, културологически, психологически, семиотически феномен, (2) съвкупността от виждания за неговото създаване и (3) признаците и средствата за разпознаване дали брандът е успешно създаден. Всеки брандинг модел следователно трябва да отговори на три въпроса от принципно естество:Какво е бранд?Как се създава бранд?Как се разпознава успехът по създаването на бранд?Първият въпрос е засъщността на бранда, вторият е за дейностите по създаването на бранд, третият – запризнаците, по които ще разпознаем дали и доколко успешно е създаден определен бранд. Освен инструменталната функция (какво да се прави), моделите имат и аксеологична (оценъчна) функция – доколко направеното отговаря на замисленото.В студията критично са представени и се разискват пет брандинг модела: когнитивен, емоционален, вирусен, културален и модел на изтъкнатостта, всеки един от които застъпва собствени гледни точки при отговора на горните три основни въпроса.
Иновативни подходи за определяне на потребностите от обучение
Модерната управленска практика се основава на тезата, че непрекъснатото повишаване на техническите умения, теоретичните знания и нагласата за сътрудничество между работниците и служителите чрез обучение са от съществено значение за насърчаване на процеса на иновация. Адекватната система за определяне на нуждите от обучение спестява излишни разходи, мотивира служителите и прави приемливи и обосновани разходите за квалификация от гледна точка на мениджмънта. По тази причина определянето на необходимостта от обучение е не просто първи етап от процеса на систематично обучение на човешките ресурси, а ключов фактор за неговата ефективност. В контекста на оценките за ефекта от обучението все по-актуален става въпросът за разработването на методики за оценка на потребностите от професионално обучение. Цел на студията е да се усъвършенства оценката за необходимост от продължаващо професионално обучение. Текстът е развит в три основни части. В първата част е представен теоретичен аспект на продължаващото обучение в организациите. Във втора глава са анализирани иновативни подходи в оценката на потребността от последващо обучение. В третия раздел са синтезирани алгоритми и са оценени алтернативни методи за определяне на необходимостта от обучение. Работата завършва с анализ, изводи и препоръки за приложимостта на иновативните практики за оценка на необходимостта от обучение в български условия.
Пазарна ориентация на индустриалните предприятия
В динамична маркетингова среда при повишаваща се конкуренция между отделните производители по отношение на потребителите, така и по отношение на ограничените ресурси, създаването на добри пазарни умения е от особено значение за развитието на индустриалния бизнес. При тези условия индустриалната организация е изправена пред редица пазарни алтернативи и умението на мениджърите да използват разкрилите се пазарни възможност преди конкурентите определя конкретното ? пазарно представяне.Основната цел, която се постига в студията, е, че се идентифицират тези особености и изисквания на средата на фирмата, които в своята съвкупност определят равнището на ориентация на индустриалните фирми към изискванията на пазара. Определяне на взаимовръзките на тези факторни ограничения и степента на пазарна ориентация е осъществено при отговор на следните въпроси: Кое пазарноориентираните фирми правят по-добре от непазарноориентираните?; Как се реализира пазарната ориентация?; Кои са индикаторите за оценка на степента на пазарна ориентация?Като резултат са изведени някои основни постоянни (параметрирани) и променливи факторни въздействия, обуславящи по-висока или по-ниска степен на пазарна ориентация на индустриалните предприятия в България.
Някои проблеми при адаптирането на България към общата търговска политика на ЕС
България може да реализира с по-голям успех своите икономически и търговски цели, ако използва по-добре инструментите на Общата търговска политика на ЕС. За да постигне това, България трябва да промени стоковата структура на своя експорт и да я направи по-близка до стоковата структура на експорта на ЕС. В момента между тях има съществени различия. В експорта на България доминират материалоинтензивни и трудовоинтензивни стоки, а в експорта на ЕС – капиталоинтензивни и наукоинтензивни. Съществени различия съществуват също и по отношение на географското разпределение на търговията. Важни търговски партньори на ЕС като САЩ, Китай, Япония, Бразилия, Канада, играят твърде ограничена роля във външната търговия на България. Съществува и неизползван капацитет за развитие на търговията между България и редица африкански страни, които са поддържали с нея приятелски отношения в миналото и които сега ползват специален преференциален митнически режим в търговията си с ЕС.
Конкурентоспособност на българската икономика през периода 2003-2008 година
В настоящата студия се правят определени оценки, характеризиращи конкурентоспособността на българската икономика през периода 2003-2008 г. Характеристиките за конкурентоспособността са разделени на две равнища – конкурентоспособност на национално равнище и конкурентоспособност на фирмено равнище. Източник на информация за тези оценки са резултатите от емпирично изследване на бизнес средата в България, провеждано ежегодно през разглеждания период. Акцентът в случая е върху някои основни характеристики на бизнес средата, свързани с конкурентоспособността в българската икономика. Анализирани са показатели, които пряко или косвено характеризират конкурентоспособността. Оценяването на характеристиките на конкурентоспособността се реализира на основата на предложена от автора нормирана бална оценка.
В предлаганата студия „Размяна и опазаряване“ се поставя проблемът за трансформирането на цялата гама от разменни отношения между хората в пазарни и постепенното тотално опазаряване на обществото. Процесът на „опазаряване“ е разгледан от гледна точка на своите икономически предпоставки, а самото „опазаряване“ е представено като господство на икономическия принцип на мислене и като една „игра на увеличението“ на търсените от актьора ползи.Специално внимание е отделено на последствията от опазаряването върху жизнения свят на човека – като отчуждение, проблеми с идентичността, отношение към богатството, както и субективното усещане за щастие и удовлетвореност.
Човешкият капитал: концептуална рамка и функционална методология
В студията се разглеждат възлови проблеми, свързани с теорията и методологията на човешкия капитал. Изведена е по-широка рамка на концепцията на тази форма на капитала, представени са класическите, неокласическите и съвременни основи на теорията за човешкия капитал. Направен е анализ и сравнителна характеристика между физическия и човешкия капитал, разширена е тезата за непрекъсваемото единство между човешкия капитал и неговия материален носител – живата човешка личност, с богатия избор от негови характеристики и свойства.За първи път в българската икономическа литература се изследват общите черти и различията между човешкия и интелектуалния капитал. Освен това, човекът и човешкия капитал се разглеждат като обекти и субекти на общественото и пазарното взаимодействие. В студията е застъпена идеята за необходимостта от интердисциплинарен подход към проблемите на човешкия капитал.
Статистическо изучаване на вътрешните води – концепции, дефиниции, показатели и оценки
Източник на данните за водите са годишните статистически изследвания, които включват наблюденията: наблюдение на услугите по водоснабдяване, канализация и пречистване на отпадъчните води – изчерпателно, и наблюдение на водопотреблението.Водните количества се отчитат чрез преки методи на измерване, а при тяхното отсъствие оценката се извършва по разчетен път – на базата на специфичните технологични процеси, капацитета на водовземните/пречиствателните съоръжения и други.Основните показатели и дефиниции, които са дискутирани в студията, са: прясна вода; непрясна вода; иззета вода – бруто; възвратна вода; иззета вода нето – собствено водоснабдяване, обществено водоснабдяване, друго водоснабдяване; използваната вода; охлаждаща вода; загуби на вода; отпадъчни води; образувани отпадъчни води от точкови източници; събрани отпадъчни води в обществената канализация; пречистване на отпадъчни води от населени места – първично пречистване, вторично пречистване, третично пречистване (допречистване); заустени отпадъчни води във водни обекти; население (средногодишно), свързано с обществено водоснабдяване/обществена канализация; население (средногодишно) със самостоятелно третиране на отпадъчните води и др.Използването на водните ресурси и опазването им от замърсяване е не само екологичен въпрос, но и съществен фактор за устойчив икономически растеж, особено в условията на недостиг на вода и зачестяващи суши.
Принципи и методи за изграждане на разпределени бизнес интелигентни екосистеми
Студията е посветена на един нов подход в научните изследвания, насочен към създаване на разпределена Бизнес интелигентна екосистема. На основата на Разпределен център за компетентност на Бизнес интелигентните системи е дефинирана Екосистемата за Бизнес интелигентни системи. С оглед на обслужване на малки и средни предприятия, системата е проектирана като разпределена. Представени са три принципа на разпределение – Принцип на хоризонтално разпределение, Принцип на вертикално разпределение и Принцип на разпределение с Вградени компоненти. На тяхна основа е създадена Рамка за проектиране на методите за разпределение, като са проектирани следните методи за разпределение – Метод за разпределение на Склад от данни, Метод за разпределение на Онлайн аналитични процесори, Метод за разпределение на Извличането на знания и Метод за разпределение на Навигационно табло.
Методологически предизвикателства пред оценката на човешкия капитал и възвращаемостта на вложените в него инвестиции
В студията са разгледани основни методологически въпроси на оценката на човешкия капитал и възвращаемост на вложените в него инвестиции. На базата на общ преглед на основните подходи за оценка на човешкия капитал основно внимание е отделено на базирания на доходите подход като съответстващ на авторовата концепция за пазарната детерминираност на човешкия капитал. Чрез използването на достатъчно представителна информационна база са извършени оценки на човешкия капитал в България в различни социално-икономически аспекти. Специално внимание се отделя на възможността за приложение и развитие на теоретичния модел за ефективността на инвестициите във висше образование. На базата на приложените подходи и извършени са изведени някои предизвикателства пред човешкия капитал в страната и възвращаемостта на вложените в него инвестиции.
Авторски права (c) 2009 Научни трудове на УНСС
Методи за проектиране на бизнес информационни системи на базата на WЕВ 2.0 и Cloud Computing
Настоящата студия предлага методи за проектиране на бизнес информационни системи на базата на най-актуални и авангардни в момента информационни технологии - Web 2.0 и Cloud Computing. Представени са предназначението, същността, архитектурните компоненти и характеристиките на тези две технологии, като специално внимание е отделено на приложението им в проектирането на бизнес информационни системи. Изяснени са изискванията към софтуера, необходим за разработване на такъв вид приложения. Предложени са методи за проектиране на бизнес информационни системи съответно на базата на Web 2.0 (Методи за проектиране чрез различни шаблони - SOA, SaaS, Участие – Съвместна работа, Mashup, Синхронизиран Уеб, Структурирана информация, Потребителска многофункционалност) и Cloud Computing (Метод за проектиране на Мрежа като услуга, Метод за проектиране на Изчислителен ресурс като услуга, Метод за проектиране на Приложение като услуга).